**Îmbrățișarea iernii**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmbrățișarea iernii, hlamidă de cleștar

Cuprinde toată firea și ne aduce-n dar

Steluțe miliarde și ger năprasnic, rece

Pe geamuri flori de gheață și ziua iute trece.

Troiane de zăpadă s-au așternut afară

Pe derdeluș e coadă, copiii au dat sfară

Că-n noapte vine Moșul cu sania-i de vis

Și-n ea sunt daruri multe făcute cu dichis.

Iar bradul de Crăciun a fost împodobit

Cu globuri și beteală, lumini cum n-am gândit...

E-atâta veselie în casa noastră dragă;

Ca să-l pândesc pe Moșul, voi sta o noapte-ntreagă!

Îmbrățișarea iernii aduce bucurii,

Pentru întreaga lume (mai mult pentru copii!)

Bine-ai venit tu, iarnă, un an te-am așteptat

Cu-atâtea sărbători ce sunt, de vis, de neuitat!